KOMISIJOS SPRENDIMAS
2004 m. rugsėjo 6 d.
nustatantis galvijų spermos importo sąlygas
(pranešta dokumentu Nr. K(2004) 3364)
(Tekstas svarbus EEE)
(2004/639/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. birželio 14 d. Tarybos direktyvą 88/407/EEB, nustatančią gyvūnų sveikatos reikalavimus, taikomus Bendrijos vidaus prekybai užšaldyta galvijų sperma bei jos importui (1), ypač į jos 8 straipsnio 1 dalį, 10 straipsnio 2 dalį ir 11 straipsnio 2 dalį,
kadangi:
(1)
Komisijos sprendimas 90/14/EEB (2) nustato trečiųjų šalių, iš kurių galima importuoti galvijų spermą, sąrašą.
(2)
Komisijos sprendimas 91/277/EEB (3) nustato sveikatos apsaugos priemones dėl užšaldytos galvijų spermos importo iš Izraelio.
(3)
Komisijos sprendimas 94/577/EB (4) nustato gyvūnų sveikatos reikalavimus ir veterinarinį sertifikavimą, importuojant galvijų spermą iš trečiųjų šalių.
(4)
Tarybos direktyva 2003/43/EB (5) iš dalies pakeitė Direktyvą 88/407/EEB, reikia pakeisti Komisijos sprendimus dėl galvijų spermos importo į Bendriją.
(5)
Spermos surinkimo ir saugojimo centrų, iš kurių valstybės narės leidžia importuoti spermą, kilusią iš trečiųjų šalių, sąrašai sudaromi ir atnaujinami pagal Direktyvos 88/407/EEB 9 straipsnio 1 dalį, numatančią, kad naujausi sąrašai yra prieinami visuomenei. Šiuos sąrašus galima rasti adresu http://europa.eu.int/comm/food/index_en.htm
(6)
Direktyva 2003/43/EB, iš dalies keičianti Direktyvą 88/407/EEB, nustato, kad nuo 2005 m. sausio 1 d. tam, kad būtų tinkama importui galvijų sperma privalo būti surenkama, apdorojama ir saugoma, laikantis naujų nuostatų, pasiūlytų Direktyva 2003/43/EB.
(7)
Tačiau prireikus leidžiama tęsti galvijų spermos atsargų importą, atsižvelgiant į Direktyvos 88/407/EEB nuostatas prieš jas pakeitus Direktyva 2003/43/EB.
(8)
Todėl Direktyvos 2003/43/EB 2 straipsnio 2 dalis nustato, kad:
-
iki 2004 m. gruodžio 31 d. valstybės narės leidžia importuoti galvijų spermą, surinktą, apdorotą ir saugomą iki 2004 m. gruodžio 31 d., kartu pateikiant sertifikatą pagal pavyzdžius, numatytus prieš pakeitimus, pasiūlytus Direktyva 2003/43/EB,
-
po šios dienos valstybės narės nebeleidžia importuoti galvijų spermos, atsižvelgiant į anksčiau galiojusias nuostatas, nebent ji buvo surinkta, apdorota ir saugoma iki 2004 m. gruodžio 31 d.
(9)
Taigi būtina nustatyti iki 2004 m. gruodžio 31 d. surinktos, apdorotos ir saugotos galvijų spermos importo sertifikato pavyzdį, kuris bus vartojamas nuo 2005 m. sausio 1 d.
(10)
Tame pačiame teisės akte patogiau sukaupti visą informaciją apie galvijų spermos importą (trečiųjų šalių, kurioms išduotas leidimas, sąrašas, importui taikomi veterinariniai reikalavimai ir centrų, patvirtintų tose trečiosiose šalyse, sąrašas) ir atitinkamai panaikinti Sprendimus 90/14/EEB, 91/277/EEB ir 94/577/EB.
(11)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Valstybės narės leidžia importuoti galvijų spermą iš trečiųjų šalių, išvardintų I priede, laikantis sąlygų, nustatytų pavyzdiniame gyvūnų sveikatos sertifikate II priedo 1 dalyje ir kartu pateikiant tokį tinkamai užpildytą sertifikatą.
2. Tačiau nuo 2005 m. sausio 1 d. valstybės narės leidžia importuoti galvijų spermą, surinktą, apdorotą ir saugotą iki 2004 m. gruodžio 31 d. iš trečiųjų šalių, laikantis sąlygų, nustatytų pavyzdiniame gyvūnų sveikatos sertifikate II priedo 2 dalyje ir kartu pateikiant tokį tinkamai užpildytą sertifikatą.
3. Sperma, nurodyta šio straipsnio 1 dalyje, turi būti surenkama, suinteresuotųjų trečiųjų šalių kompetentingoms institucijoms patvirtinus centrą.
2 straipsnis
Sprendimai 90/14/EEB, 91/277/EEB ir 94/577/EB panaikinami.
3 straipsnis
Šis sprendimas įsigalioja nuo 2004 m. rugsėjo 18 d.
4 straipsnis
Šis sprendimas skirtas valstybėms narėms.
Priimta Briuselyje, 2004 m. rugsėjo 6 d.